Virallinen lehti nro C 118 , 29/04/1999 s. 0120



KIRJALLINEN KYSYMYS E-2684/98 esittäjä(t): Gerhard Hager (NI) komissiolle (1. syyskuuta 1998) Aihe: Europol-yleissopimuksen voimaantulo Tämänhetkinen puheenjohtajamaa odottaa Europol-toiminnan aloittamiselta tärkeitä toimia erityisesti järjestäytyneen rikollisuuden vastaisessa taistelussa. Europolin on määrä olla keskeisessä asemassa rajat ylittävän rikollisuuden vastaisessa toiminnassa. Ennen voimaantuloa on kuitenkin selvitettävä monia kysymyksiä. 1. Mihin mennessä yleissopimuksen on määrä tulla voimaan? 2. Milloin tarvittavat elimet on saatu perustetuiksi ja milloin ne voivat aloittaa työnsä? 3. Mitä toimia on tähän mennessä tehty toteuttamisvelvoitteiden täyttämiseksi Europol-yleissopimuksen 45 artiklan 4 kohdan mukaisesti, ja mihin mennessä on vielä toteutettava muita toimia? Komission jäsenen Anita Gradininkomission puolesta antama vastaus (30. syyskuuta 1998) 1. Europol-yleissopimuksen on tarkoitus tulla voimaan viimeisen ratifioimiskirjan tallettamisen jälkeisen kolmen kuukauden ajanjakson päättymistä seuraavan kuukauden ensimmäisenä päivänä (45 artiklan 3 kohta). Belgia talletti viimeisen ratifioimiskirjan kesäkuussa. Siten yleissopimus tulee voimaan 1. lokakuuta 1998. 2. Europolin elimet ovat hallintoneuvosto, johtaja, varainhoidon valvoja ja varainhoitokomitea (27 artikla). Oikeus- ja sisäministerien neuvosto päätti vuoden 1997 joulukuussa, että Europolin huumeyksikön koordinoijat jatkavat toimintaansa yleissopimuksen voimaantulon jälkeen enintään kuusi kuukautta Europolin väliaikaisena johtajana ja apulaisjohtajana. Voidaankin olettaa, että johtaja nimitetään vuoden 1999 maaliskuun loppuun mennessä. Yleissopimuksen 28 artiklan 1 kohdan 17 alakohdan mukaan hallintoneuvosto nimittää varainhoidon valvojan. Kullakin jäsenvaltiolla on 35 artiklan 8 kohdan mukaan varainhoitokomiteassa yksi edustaja, jonka on oltava talousarviokysymyksiin perehtynyt. Näiden edustajien nimitys on odotettavissa lähiaikoina. 3. Europol aloittaa toimintansa vasta, kun viimeinen seuraavista toimista tulee voimaan (45 artiklan 4 kohta): - Yhteyshenkilöiden oikeudet ja velvollisuudet (5 artiklan 7 kohta); tietokantoja koskevat täytäntöönpanosäännöt (10 artiklan 1 kohta); henkilöstösäännöt (30 artiklan 3 kohta); luottamuksellisuutta koskevat säännöt (31 artiklan 1 kohta); ja varainhoitoasetus (35 artiklan 9 kohta). Nämä toimet ovat olleet neuvostossa jäädytettynä odotettaessa yleissopimuksen voimaantuloa, mutta edellyttävät enää muodollista vahvistamista. - Pöytäkirja Europolin, sen elinten ja henkilökunnan erioikeuksista ja vapauksista (41 artiklan 1 kohta). Neuvosto hyväksyi tämän pöytäkirjan vuoden 1997 kesäkuussa ja se tulee voimaan viimeistä jäsenvaltion tallettamaa ratifiointikirjaa seuraavan toisen kuukauden ensimmäisenä päivänä. Koska tämä talletus tulee voimaan lokakuussa, pöytäkirjan voidaan odottaa tulevan voimaan 1. joulukuuta. - Pöytäkirja yhteyshenkilöiden ja heidän perheenjäsentensä erioikeuksista ja vapauksista (41 artiklan 2 kohta). Alankomaiden laatima luonnos lähetettiin jäsenvaltioille vuoden 1998 helmikuussa ja sitä käsitellään edelleen. - Toimipaikkaa koskeva sopimus (37 artikla). Tämä edellyttää hallintoneuvoston yksimielistä hyväksyntää. - Yhteisen valvontaviranomaisen työjärjestys (24 artiklan 7 kohta). Yhteisen valvontaviranomaisen käsiteltävänä on parhaillaan luonnos, joka sen on hyväksyttävä yksimielisesti ennen kuin luonnokselle pyydetään neuvoston yksimielistä hyväksyntää.